31983D0234
L 127/20
JURNALUL OFÍCIAL AL UNIUNII EUROPENE
DECIZIA COMISIEI
din 29 aprilie 1983
privind unitățile din Republica Turcia de la care statele membre pot autoriza importul de carne proaspătă
(83/234/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 72/462/CEE a Consiliului din 12 decembrie 1972 privind problemele de sănătate și inspecție veterinară care apar la importurile de animale din speciile bovină și porcină, de carne proaspătă sau de produse din carne care provin din țări terțe (1), astfel cum a fost modificată ultima dată prin Directiva 83/91/CEE (2), în special articolul 4 alineatul (1) și articolul 18 alineatul (1) literele (a) și (b),
întrucât, pentru a putea fi autorizate să exporte carne proaspătă în Comunitate, unitățile din țările terțe trebuie să îndeplinească condițiile generale și speciale stabilite de Directiva 72/462/CEE;
întrucât Turcia a transmis, în conformitate cu articolul 4 alineatul (3) din Directiva 72/462/CEE, o listă a unităților autorizate să exporte în Comunitatea Economică Europeană;
întrucât o inspecție comunitară la fața locului a stabilit că situația acestor unități trebuie reexaminată pe baza unor informații suplimentare referitoare la normele de igienă, precum și la posibilitățile lor de adaptare rapidă la norma comunitară;
întrucât, între timp, pentru a nu întrerupe schimburile curente existente deja, aceste unități pot beneficia, cu titlu temporar, de posibilitatea continuării exporturilor de carne proaspătă în statele membre dispuse să le accepte;
întrucât, în consecință, este necesară reexaminarea prezentei decizii și, dacă este cazul, modificarea ei, în funcție de inițiativele adoptate în acest scop și de îmbunătățirile realizate;
întrucât măsurile prevăzute de prezenta decizie sunt în conformitate cu avizul Comitetului veterinar permanent,
ADOPTĂ PREZENTA DECIZIE:
Articolul 1
(1) Sub rezerva dispozițiilor alineatului (2) Statele membre interzic importul de carne proaspătă provenind de la unitățile din Turcia.
(2) Statele membre pot continua să autorizeze până la 30 noiembrie 1983 importurile de carne proaspătă provenind de la unitățile propuse oficial de autoritățile turce la 14 martie 1983, în aplicarea articolului 4 alineatul (3) din Directiva 72/462/CEE, cu excepția cazului în care există o decizie contrară în acest sens, în conformitate cu articolul 4 alineatul (1) din directiva menționată, înainte de 1 decembrie 1983.
Lista acestor unități este comunicată de Comisie statelor membre.
Articolul 2
Prezenta decizie se aplică de la 1 mai 1983.
Articolul 3
Prezenta decizie este reexaminată și, eventual, modificată până la 1 octombrie 1983.
Articolul 4
Prezenta decizie se adresează statelor membre.
Adoptată la Bruxelles, 29 aprilie 1983.